Rīga, Latvija — 2025. gada septembris


Kā Rīgā kara laikā tika izglābta ebreju meitene Hanna no Berlīnes: dokumentālā VR animācija

Imersīvā atmiņa: Žaņa Lipkes memoriāls noslēdz divus gadus ilgu starptautisku projektu ar VR dokumentālās filmas Hannas stāsts pirmizrādi un jauniem digitāliem rīkiem. 

9. septembrī plkst. 18.00 Žaņa Lipkes memoriāls aicina uz VR dokumentālās īsfilmas Hannas stāsts pirmizrādi. Filmas autors ir radošais tehnologs Korijs Maklauds (Cory McLeod, ASV), kurš iepriekš radījis VR dokumentālo filmu par leģendāro grupu Pērkons. Šoreiz viņš sadarbībā ar Lipkes memoriālu pievērsies Berlīnes ebreju meitenes Hannas Šternas glābšanas stāstam Rīgā.

Pasākumā piedalīsies gan filmas veidotājs Korijs Maklauds, gan Hannas meita Ilana Avimora (Izraēla). Tajā pašā vakarā notiks arī jaunā digitālā gida prezentācija, ko izstrādājuši Latvijas jauno mediju mākslinieki. Kopā šīs iniciatīvas parāda, kā vēsture, tehnoloģijas un personīgie stāsti var savīties, lai Holokausta atcere kļūtu tuvāka nākamajām paaudzēm.

Par VR filmu

Hannas stāsts ir pirmā daļa plašākam VR dokumentālajam projektam Žanis. Filma stāsta par Hannu Šternu, kura sešu gadu vecumā tika deportēta no Berlīnes uz Rīgas geto kopā ar māti Sofiju un vecāko brāli Filipu. Vēlāk viņas nonāca Mežaparka koncentrācijas nometnē, kur Žanis Lipke palīdzēja Hannai un Sofijai izbēgt un slēpties līdz Holokausta beigām.
Filmas pamatā ir Sofijas Šternas pēckara vēstule Vācijas varas iestādēm. Stāstu filmā ierunājusi Hannas meita Ilana Avimora.

Ilana Avimora par šo radošo procesu ir īpaši aizkustināta: “Lielāko daļu sava mūža mana mamma Hanna un vecmāmiņa Sofija klusēja par to, ko bija pārcietušas. Redzēt viņu izglābšanās stāstu atdzīvojamies tik spēcīgā, imersīvā formā ir ļoti aizkustinoši. Tas nozīmē, ka pat ja viņas nerunāja, viņu balsis ir atradušas veidu, kā turpināt skanēt, un šī atmiņa dzīvos tālāk nākamajām paaudzēm.”

Filmas autors Korijs Maklauds viņu papildina: “Tas nebija tikai tehnisks uzdevums, bet emocionāla atbildība. Radīt VR pieredzi par tik personīgu un sāpīgu dzimtas vēsturi nozīmēja uzmanīgi klausīties, cienīt katru detaļu un ļaut stāstam pašam runāt. Tehnoloģija šeit nav galvenā — atmiņa ir.”

Citi VR projekti

Programmu papildinās arī iepriekš radītais projekts Lipkes bunkurs VR, ko izstrādājuši mākslinieki Ieva Vīksne, Līga Vēliņa, Kaspars Lēvalds un Lauris Taube. Šī pieredze ļauj apmeklētājiem virtuāli ieiet slepenajā bunkurā Ķīpsalā, kur Holokausta laikā slēpās līdz pat 12 cilvēkiem. Abas VR pieredzes apliecina, kā digitālās tehnoloģijas var kalpot par tiltu starp vēsturisko pieredzi un mūsdienu skatītāju.

Muzeja komanda

Raivis Sīmansons par šo projektu stāsta “Šis nav bijis viegls ceļš — apvienot komandu un neatlaidīgi strādāt pie tā, kā dalīties ar tik aizkustinošu stāstu, kas savieno Rīgu un Berlīni, pagātni un tagadni. Mūsu mērķis nebija tikai rekonstruēt vēsturi, bet radīt pieredzi, kas emocionāli un intelektuāli uzrunā šodienas skatītājus.”

Memoriāla direktore Lolita Lolita Tomsone, sarunā ar animācijas filmas veidotājiem sacīja: “Žaņa Lipkes stāsts nav tikai par ārkārtīgu drosmi — tas ir par cilvēku izvēlēm. Ar VR mēs meklējam vēl vienu veidu, kas vienotu animāciju, autentiskus muzeja krajuma materiālus un liecības, tā pietuvinot apmeklētājus citu pieredzēm. “Hannas stāsts” nevis pārraksta vēsturi, bet dod iespēju empātijai un pārdomām, ko vārdi un fotogrāfijas muzejā ne vienmēr spēj.”

Par projektu

Iniciatīva ir daļa no programmas Imersīvā mācīšanās Žaņa Lipkes memoriālā, ko atbalsta EVZ fonds (Young People Remember International). Divu gadu laikā projekts apvienojis jaunākās tehnoloģijas un Holokausta izglītību, iesaistot starptautiskos partnerus un Latvijas mediju māksliniekus, lai radītu inovatīvas pieejas skolām un sabiedrībai.
Pasākumu nedēļa (8.–14. septembris) ietvers publiskas diskusijas, digitālo rīku prezentācijas, sieviešu stendapu un jauniešu darbnīcas. Īpašs notikums būs arī Jad Vašem memoriāla ceļojošās izstādes “Šoa – Holokausts. Kā tas vispār bija iespējams?” atklāšana, kura būs apskatāma līdz gada beigām. 

Pasākumu programma: 

9. septembrī 18:00
VR dokumentālās filmas HANNAS STĀSTS / HANNA'S STORY atklāšana kopā ar Holokaustā izdzīvojušās Hannas Šternas meitu Ilanu Avimoru (Izraēla) un radošo tehnologu Koriju Maklaudu (ASV)

10. septembrī no 10:00 

Jaunā digitālā gida prezentēšana un testēšana memoriāla iekštelpās un ārtelpā kopā ar radošajiem tehnologiem Ievu Vīksni (RTU, Rīga), Līgu Vēliņu (LMA), Lauri Taubi (Vidzemes augstskola) un Kasparu Lēvaldu (RTU, Liepāja)

11. septembrī 12:00-16:00 

Jaunā digitālā gida prezentēšana un testēšana memoriāla iekštelpās un ārtelpā 

11. septembrī 18:00 

Sievietes 2.0 – sistēmas kļūda. Sieviešu stendaps par tehnoloģijām. 
Uzstājās: Džemma Sudraba, Mairita Rosicka, Sabīne Riseva, Santa Biezā un Lydia Oyeniyi

12. septembrī no 10:00 jaunā digitālā gida prezentēšana un testēšana memoriāla iekštelpās un ārtelpā 

13.-14. septembrī velo darbnīcas bērniem un jauniešiem kopā ar Ērenpreiss un SOS Bērnu Ciemati Latvijā. 

Vairāk informācijas: Raivis Sīmansons raivis.simansons@lipke.lv
vai Lolita Tomsone lolita.tomsone@lipke.lv tel. 28293474

